Catalunya és un país amb una sòlida base i tradició empresarial, i l'activitat de les empreses incloses en l'àmbit competencial del Departament d'Empresa i Coneixement representa una part molt significativa de la riquesa generada a Catalunya.
A principi de març del 2020, ha estat reconeguda com a pandèmia global la malaltia per coronavirus (COVID-19), i ha estat declarat l'estat d'alarma mitjançant el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 (BOE núm. 67, de 14.3.2020), per a la gestió de la situació de crisi sanitària que ha provocat.
Aquesta pandèmia està ocasionant quantiosos danys a tot Catalunya, generant, entre d'altres, una reducció dràstica i involuntària de l'activitat econòmica del teixit empresarial català i provocant fins i tot l'aturada de nombroses empreses.
Concretament, està afectant d'una manera molt intensa el sector empresarial turístic, el qual està arribant pràcticament a la paralització.
Atès que la situació, difícil per a tothom, s'agreuja en el cas de les empreses més petites i els professionals individuals, per tal com tenen menys recursos que d'altres per fer-hi front, el Govern va activar un instrument per ajudar aquestes petites empreses i persones autònomes, que representen un percentatge molt important del conjunt del sector i que es troben en una situació certament delicada.
Així, el 15 d'abril de 2020 es va publicar l'Ordre EMC/39/2020, de 13 d'abril, per la qual s'aproven les bases reguladores de la línia de subvencions per a professionals i microempreses del sector turístic de Catalunya afectats econòmicament per les conseqüències de la COVID-19 (DOGC núm. 8112).
En el mateix Diari Oficial de la Generalitat de Catalunya es va publicar la Resolució EMC/843/2020, de 13 d'abril, per la qual es fa pública la convocatòria de la línia de subvencions per a professionals i microempreses del sector turístic de Catalunya afectats econòmicament per les conseqüències de la COVID-19 (ref. BDNS 502684).
La línia d'ajuts esmentada es destinaven a subvencionar les despeses corrents necessàries per a la reactivació de l'activitat habitual que desenvolupaven amb anterioritat a la declaració de l'estat d'alarma, i a la qual han de fer front els professionals i les microempreses del sector turístic en el moment que s'aixequi la suspensió de la seva activitat habitual establerta pel Reial decret esmentat.
El 28 d'abril de 2020 el Consell de Ministres va aprovar el Plan para la transición hacia una nueva normalidad, del qual resulta que l'aixecament de la suspensió decretada pel Reial decret 463/2020 es produirà gradualment mitjançant 4 fases de desescalada que culminaran en la "nova normalitat" i que, en conseqüència, la paralització del sector turístic en ple es perllongarà encara durant molts mesos.
Cal tenir present, a més, que l'esmentat Reial decret 463/2020, de 14 de març, així com el seu desenvolupament normatiu, han establert la limitació temporal de la lliure circulació de les persones i han generat, inevitablement, conseqüències negatives en l'activitat turística, sector econòmic clau a Catalunya, atesa la contribució destacada d'aquesta activitat al PIB i a l'ocupació regional.
De fet, les mesures de contenció i les limitacions a la mobilitat han generat disrupcions greus en les destinacions, les empreses, els serveis i els productes turístics, a causa de la caiguda del cent per cent de la demanda, i han afectat amb això també la pràctica totalitat de les activitats productives vinculades a l'oci i les vacances en el conjunt del territori català.
A més, s'ha de tenir en compte que aquest sector productiu tindrà una recuperació més lenta que la resta, ja que les persones turistes provenen de mercats emissors que no s'obriran l'endemà de la finalització de l'estat d'alarma.
Sovint, aquest sector no depèn de les persones residents o dels municipis limítrofs, sinó que tenen com a usuàries persones que es desplacen des d'altres comarques o províncies de Catalunya, des de la resta d'Espanya i des d'altres països, especialment de la Unió Europea.
Davant d'aquesta situació excepcional, constitueix un deure de la Generalitat de Catalunya procurar que les mesures adoptades no produeixin danys irreversibles en el teixit productiu que representa el turisme a la nostra comunitat, i cal impulsar les actuacions urgents i excepcionals que siguin necessàries per pal·liar els efectes negatius que la limitació de la lliure circulació i concentració de persones està tenint, i que de ben segur tindrà, a mitjà termini, sobre la demanda turística i, per tant, sobre l'activitat empresarial vinculada a aquest sector econòmic i social, motivats per la manca de demanda tant nacional com, sobretot, internacional.
Per aquest motiu, i atenent tots els col·lectius del sector turístic que no van poder ser atesos mitjançant la línia d'ajuts abans esmentada, i que continuen necessitant la implicació urgent del sector públic per fomentar la seva recuperació, s'ha dissenyat una nova línia de concessió d'ajuts, que respon a la necessitat de secundar des de la Generalitat de Catalunya, de manera específica, persones autònomes i empreses del sector turístic i d'interès turístic, atès que aquest sector patirà de manera especial tant el retard de l'obertura dels mercats emissors, com de les destinacions que hagi de triar la població.
Atès que a aquestes bases els són aplicables la Llei 38/2003, de 17 de novembre, general de subvencions (BOE núm. 276, de 18.11.2003), i el Reglament que la desenvolupa aprovat pel Reial decret 887/2006, de 21 de juliol (BOE núm. 176, de 25.7.2006), i el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC 3791A, de 31.12.2002);
Atès que aquesta línia s'acull a la Decisió de la Comissió Europea SA 56851 (2020/N) - Marc temporal nacional relatiu a les mesures d'ajuda destinades a donar suport a l'economia en el context de l'actual brot de la COVID-19, concretament, és una ajuda en forma de subvenció que s'atorga d'acord amb la secció 2.7.1 de la Decisió SA 56851 (2020/N), modificada por la Decisió SA 57019 (2020/N).
La secció 2.7.1 permet concedir ajudes en forma de subvencions, bestretes reemborsables, avantatges fiscals, garanties, préstecs i aportacions de capital, fins a una quantitat que, de manera acumulada, no superi els 800.000,00 euros per a cada empresa beneficiària.
Aquesta línia s'ha d'interpretar d'acord amb la secció 3.1 de la Comunicació de la Comissió Europea - Marc temporal relatiu a les mesures d'ajuda estatal destinades a donar suport a l'economia en el context de l'actual brot de la COVID-19, adoptada el 19.3.2020, modificada el 3.4.2020 i el 8.5.2020;
Aprovar les bases reguladores i les condicions per a la concessió de subvencions per a autònoms i empreses del sector turístic de Catalunya afectades econòmicament per les conseqüències de la COVID-19, que es publiquen en l'annex 1 d'aquesta Ordre.
Aquesta Ordre entrarà en vigor l'endemà de la publicació en el Diari Oficial de la Generalitat de Catalunya.
Consellera d'Empresa i Coneixement
Bases reguladores per a la concessió de subvencions per a autònoms i empreses del sector turístic de Catalunya afectades econòmicament per les conseqüències de la COVID-19.
L'objecte d'aquestes bases és regular les condicions per a la concessió de subvencions a autònoms i empreses del sector turístic de Catalunya, afectats econòmicament per la situació de crisi ocasionada per la COVID-19, per compensar l'evident pèrdua econòmica del sector i garantir la continuïtat de la seva activitat.
-2 Persones o entitats beneficiàries
2.1 Poden ser persones beneficiàries d'aquesta subvenció les persones professionals autònomes i les empreses turístiques donades d'alta en el cens de l'impost d'activitats econòmiques que desenvolupin activitats en el sector turístic i que estiguin incloses en alguna de les categories recollides en els capítols III, IV, VI i VII del títol III de la Llei 13/2002, de 21 de juny, de turisme de Catalunya:
b) Titulars d'establiments d'allotjament turístic: establiments hotelers, apartaments turístics, càmpings i establiments de turisme rural.
c) Explotadors d'habitatges d'ús turístic.
e) Establiments i activitats d'interès turístic: persones o empreses que contribueixen a dinamitzar i promoure el turisme i afavoreixen les estades al territori tot enriquint l'experiència dels visitants als quals principalment adrecen les propostes.
A l'efecte d'aquestes bases, s'entenen incloses les activitats següents:
Congressos i turisme de reunions.
Rutes guiades, culturals, sortides de coneixement del patrimoni i el medi natural i excursions.
Activitats aquàtiques i nàutiques.
Activitats desenvolupades en parcs de natura, aquàtics i temàtics.
Els establiments de restauració.
Els allotjaments juvenils que es regeixen per la normativa sectorial definits en el capítol VI del títol III de la Llei 13/2002, de 21 de juny, de turisme de Catalunya.
Els propietaris d'habitatges d'ús turístic.
Els recintes i les àrees d'acollida per a autocaravanes.
Els refugis de muntanya i similars no inscrits al Registre de Turisme de Catalunya.
Consultors i les empreses d'assessoria turística.
Acadèmies d'idiomes, els centres de formació, i els organitzadors de cursos escolars, estades esportives o estudis a l'estranger, o activitats de traducció o interpretació.
Centres recreatius, de joc, oci i espectacles.
Empreses de lloguer de tot tipus de vehicles o modalitats de mobilitat (cotxes, motos, autocaravanes, patinets, cavalls...).
Organitzadors d'esdeveniments privats no turístics.
Gimnasos, escoles esportives i activitats de lloguer de material (esquí, pàdel, surf, tennis).
Col·lectius, associacions i gremis.
-3 Requisits de les persones beneficiàries
3.1 Requisits específics per a cadascun dels col·lectius de beneficiaris:
a) En el cas dels guies de turisme de Catalunya habilitats, han d'estar inscrits com a tals al Registre de Turisme de Catalunya en el moment de presentar la sol·licitud.
b) En el cas dels titulars d'establiments d'allotjament turístic, cal que els establiments estiguin inscrits al Registre de Turisme de Catalunya en el moment de presentar la sol·licitud.
Es considerarà que el titular de l'establiment és la persona que consta inscrita com a tal al Registre de Turisme de Catalunya.
En el cas que la persona sol·licitant no coincideixi amb la que consta inscrita al Registre de Turisme de Catalunya, haurà d'acreditar que és la persona titular de la llicència o habilitació municipal.
c) En el cas dels explotadors d'habitatges d'ús turístic, han d'estar donades d'alta, concretament, en algun dels epígrafs següents de la secció primera de l'impost sobre activitats econòmiques (en endavant, IAE): 685, corresponent a "allotjaments turístics extrahotelers"; 686, "explotació d'apartaments privats a través d'agència o empresa organitzada", o 861.1, "lloguer d'habitatges".
d) En el cas dels agents de viatges, han d'estar donats d'alta, concretament, en l'epígraf de l'IAE, secció primera, 755, corresponent a "agències de viatges".
e) En el cas dels establiments i les activitats d'interès turístic, han d'acreditar que contribueixen a dinamitzar el turisme i afavoreixen les estades al territori.
Aquest requisit s'ha d'acreditar, en el cas que el titular sigui una empresa, mitjançant la comprovació de l'objecte social que consta en la seva escriptura de constitució; en el cas que el titular sigui una persona autònoma, mitjançant la comprovació dels serveis facturats.
3.2 Requisits comuns a tots els col·lectius beneficiaris dels ajuts
a) En el cas de les persones treballadores autònomes, estar donades d'alta en el règim especial dels treballadors per compte propi o autònoms (RETA) en el moment de la declaració de l'estat d'alarma, és a dir, el 14 de març de 2020.
b) Desenvolupar l'activitat i tenir la seu fiscal a Catalunya.
c) Complir les obligacions tributàries davant l'Estat i la Generalitat de Catalunya i les obligacions davant la Seguretat Social.
Aquest compliment s'haurà de mantenir al llarg de tot el procediment: en el moment de presentar la sol·licitud, prèviament a la resolució d'atorgament i abans de rebre qualsevol pagament.
Aquest compliment pot adaptar-se a les mesures excepcionals adoptades en matèria tributària amb motiu de la crisi provocada per la COVID-19.
d) No trobar-se en cap de les circumstàncies que impedeixen adquirir la condició de persona beneficiària que preveu l'article 13 de la Llei 38/2003, de 17 de novembre, general de subvencions (BOE núm. 276, de 18.11.2003), i els articles 90 bis i 92 bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
e) Complir els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística (DOGC núm. 2553, de 7.1.1998).
f) Indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball, de conformitat amb la Llei 5/2008, de 24 d'abril, del dret de les dones a erradicar la violència masclista.
Aquest requisit només és aplicable en el cas d'empreses amb una plantilla igual o superior a vint-i-cinc persones.
g) No haver estat sancionada, per resolució ferma, per la comissió d'infracció greu en matèria d'integració laboral de persones discapacitats o molt greu en matèria de relacions laborals o en matèria de seguretat i salut en el treball, durant l'any anterior a la convocatòria, d'acord amb el Text refós de la Llei sobre infraccions i sancions de l'ordre social, aprovat pel Reial decret legislatiu 5/2000, de 4 d'agost (BOE núm. 189, de 8.8.2000); o, si han estat sancionades, que hagin aplicat les mesures correctores previstes i abonat les quantitats requerides per aquest concepte.
h) Disposar, si escau, d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals (BOE núm. 269, de 10.11.1995), amb el Reial decret 39/1997, de 17 de gener, pel qual s'aprova el Reglament dels serveis de prevenció (BOE núm. 27, de 31.1.1997); així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals (BOE núm. 298, de 13.12.2003).
Expressament, l'empresa beneficiària ha de declarar l'adopció de les mesures de protecció necessàries per a la seguretat dels seus treballadors en l'àmbit de la pandèmia de la COVID-19.
i) Donar ocupació, almenys, al 2% de treballadors i treballadores amb discapacitat sobre el nombre total de treballadors i treballadores de l'entitat, o bé aplicar les mesures alternatives d'acord amb el que disposen l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i la seva inclusió social; el Reial decret 364/2005, de 8 d'abril, pel que es regula el compliment alternatiu amb caràcter excepcional de la quota de reserva a favor dels treballadors amb discapacitat (BOE núm. 94, de 20.4.2005) i el Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de cinquanta o més persones treballadores i de les mesures alternatives de caràcter excepcional al seu compliment (DOGC núm. 6885, de 4.6.2015).
Aquest requisit només és aplicable en el cas de tenir a càrrec una plantilla igual o superior a cinquanta persones.
j) Complir l'obligació de respectar la igualtat de tracte i d'oportunitats en l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
k) No haver estat sancionada per la Direcció General de Turisme en els darrers tres anys per infracció greu o molt greu.
l) No estar considerada empresa en situació de crisi, d'acord amb la definició inclosa en les directrius comunitàries sobre ajuts estatals de salvament i de reestructuració d'empreses en crisi (DOUE 2014/C 249/01, de 31.7.2014) en data 31 de desembre de 2019, malgrat que en el moment de sol·licitar la subvenció estigui en crisi a conseqüència del brot de la COVID-19.
m) No estar subjecta a cap ordre de recuperació pendent, després d'una decisió prèvia de la Comissió Europea que hagi declarat un ajut percebut il·legal i incompatible amb el mercat interior.
n) No estar afectada per cap de les situacions següents: incidències amb el Registre d'acceptacions impagades (RAI), amb l'Associació Nacional d'Establiments Financers de Crèdit (ASNEF), o de caràcter judicial o fons propis negatius.
o) No haver estat condemnada per sentència ferma, ni la persona jurídica sol·licitant ni les persones físiques adscrites a l'execució de l'activitat subvencionada, per cap delicte contra la llibertat i la indemnitat sexuals, així com per tràfic d'éssers humans amb finalitat d'explotació sexual, incloent-hi la pornografia, de conformitat amb la Llei orgànica 1/1996, de 15 de gener, de protecció jurídica del menor, de modificació parcial del Codi civil i de la Llei d'enjudiciament civil (BOE núm. 15, de 17.1.1996), en la redacció de la Llei 26/2015, de 28 de juliol, de modificació del sistema de protecció a la infància i a l'adolescència (BOE núm. 180, de 29.7.2015).
p) Tots els establiments i les empreses que es beneficiïn de les ajudes derivades d'aquesta Ordre hauran de disposar, en tot cas, de l'habilitació corresponent per exercir l'activitat en el moment de l'entrada en vigor de l'estat d'alarma decretat pel Reial decret 463/2020, de 14 de març (BOE núm. 67, de 14.3.2020), és a dir, des del 14 de març de 2020.
q) Disposar dels llibres comptables, dels registres diligenciats i d'altres documents degudament auditats, en els termes que exigeix la legislació mercantil i sectorial aplicable.
r) Complir qualsevol altra obligació legal o reglamentària que els pugui afectar.
3.3 El compliment dels requisits d'aquesta base s'ha d'acreditar mitjançant la signatura de la declaració responsable que s'inclou a l'imprès de sol·licitud de l'ajut i que es regula en la base 5.8.
4.1 La subvenció consistirà en una aportació única per persona beneficiària.
4.2 Els guies de turisme de Catalunya habilitats rebran la quantia de 1.000,00 euros.
4.3 La resta de col·lectius beneficiaris rebran les quanties següents:
Autònoms i empreses amb una mitjana de fins a 5 treballadors: 2.500,00 euros.
Empreses amb una mitjana d'entre 6 i 49 treballadors: 5.000,00 euros.
Empreses amb una mitjana de més de 50 treballadors: 10.000,00 euros.
A l'efecte d'aquesta ordre, es tindrà en compte el nombre de persones treballadores que han tingut de mitjana l'any 2019.
En el cas d'empreses que han iniciat la seva activitat el 2020, es tindrà en compte el nombre de persones treballadores que han tingut de mitjana des de la data d'inici de la seva activitat fins al 14 de març de 2020, data de declaració de l'estat d'alarma.
Aquest requisit es comprovarà amb les dades que consten a la Tresoreria General de la Seguretat Social.
5.1 El formulari de sol·licitud normalitzat està disponible a l'apartat Tràmits de la web de la Generalitat de Catalunya ( http://tramits.gencat.cat ) i al portal corporatiu de tramitació Canal Empresa ( http://canalempresa.gencat.cat ).
Les sol·licituds i els altres tràmits associats al procediment de concessió, verificació i control de les subvencions s'han de formalitzar exclusivament pel canal electrònic, a través del Canal Empresa ( http://canalempresa.gencat.cat ).
5.2 La signatura de la sol·licitud, així com els altres tràmits associats al procediment de concessió, verificació i control de les subvencions, s'ha de fer mitjançant la utilització dels sistemes d'identificació i de signatura electrònica admesos per la seu electrònica de la Generalitat ( http://seu.gencat.cat/ca/certificats-sistemes-signatura-electronica-seu.html ), d'acord amb els criteris establerts en l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica (DOGC núm. 6922, de 28.7.2015), en l'àmbit de l'Administració de la Generalitat de Catalunya, mitjançant mecanismes d'identificació i signatura de nivells de seguretat mitjà o superior.
5.3 En el supòsit d'interrupció per circumstàncies accidentals del funcionament de la seu electrònica, i sempre que sigui tècnicament possible, la persona usuària que hi accedeixi ha de poder visualitzar un missatge que comuniqui aquesta circumstància i que informi dels efectes de la interrupció del funcionament en el còmput dels terminis.
Això no obstant, quan no sigui tècnicament possible que la persona usuària accedeixi a visualitzar el missatge esmentat, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest tràmit es podrà dur a terme durant els tres dies hàbils consecutius següents.
5.4 El fet de presentar aquesta declaració responsable faculta l'òrgan competent del Departament d'Empresa i Coneixement per fer, en qualsevol moment, telemàticament o per altres mitjans, les comprovacions per mostreig o exhaustives necessàries per verificar la conformitat de les dades de les declaracions.
5.5 La signatura de la sol·licitud comporta l'autorització, a la Finestreta Única Empresarial i a la Direcció General de Turisme, per obtenir per interoperabilitat les dades d'altres administracions i organismes que es recullen en el formulari de sol·licitud, disponibles al Catàleg de dades i documents electrònics.
En cas de no autoritzar-ho mitjançant el formulari de sol·licitud, s'hauran de presentar els documents acreditatius corresponents.
5.6 Així mateix, la comprovació del compliment dels requisits mitjançant documentació que hagi estat elaborada per l'Administració pública o que hagi estat aportada anteriorment a qualsevol administració no es requerirà a les persones interessades.
L'administració actuant pot consultar o demanar aquests documents, llevat que la persona interessada s'hi oposi o que la llei especial aplicable en requereixi el consentiment explícit.
5.7 La inexactitud, la falsedat o l'omissió de caràcter essencial en qualsevol dada en el formulari de sol·licitud deixen sense efectes aquest tràmit, des del moment en què es conegui i amb l'audiència prèvia a la persona interessada; en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció si es coneixen amb posterioritat a la concessió, i comporten, així mateix, l'exigència de les responsabilitats de qualsevol mena en què s'hagi pogut incórrer.
5.8 D'acord amb la base 3.3, en el formulari de sol·licitud s'ha d'incloure i annexar la informació i documentació següent:
5.8.1 La declaració de la mitjana de persones treballadores d'alta en el règim de la Seguretat Social durant l'any 2019; per al cas de les empreses que han iniciat la seva activitat el 2020, la declaració de la mitjana de persones treballadores d'alta en el règim de la Seguretat Social des de la data d'inici de l'activitat fins al 14 de març de 2020, data de declaració de l'estat d'alarma.
S'exceptuen els guies de turisme habilitats de Catalunya i els autònoms.
5.8.2 En el cas dels titulars d'establiments d'allotjament turístic (hotels, apartaments turístics, càmpings i establiments de turisme rural), el número d'inscripció de l'establiment al Registre de Turisme de Catalunya.
5.8.3 En el cas de les explotadores d'habitatges d'ús turístic i dels agents de viatges, l'epígraf de l'impost d'activitats econòmiques en el qual estan donats d'alta.
5.8.4 En el cas dels titulars d'establiments i activitats d'interès turístics, han de fer constar una breu descripció de l'activitat que desenvolupen, que ha de contribuir a dinamitzar el turisme i afavorir les estades en el territori.
En el cas que el titular sigui una persona autònoma, caldrà que aporti les darreres factures emeses, amb un màxim de 5 factures.
5.8.5 La declaració d'altres ajuts que hagi rebut el sol·licitant a l'empara de les decisions de la Comissió Europea SA 56851 i SA 57019 (2020/N) - Marc temporal nacional I i II relatiu a les mesures d'ajut per donar suport a l'economia en el context de l'actual brot de la COVID-19.
En concret, cal declarar els ajuts en forma de subvencions, bestretes reemborsables, avantatges fiscals, garanties, préstecs o aportacions de capital, subjectes a la secció 2.7.1 del Marc temporal nacional (secció 3.1 del Marc temporal europeu).
Una empresa pot rebre diversos ajuts d'aquesta secció, sempre que, acumulats, no superin l'import màxim de 800.000,00 euros per empresa beneficiària.
5.8.6 La declaració responsable relativa al compliment dels requisits i les condicions següents:
a) Que compleix els requisits de les bases 3.1 i 3.2.
b) Que ha aturat la seva activitat o tancat el seu establiment a conseqüència del brot de la COVID-19.
c) Que es compromet a mantenir l'activitat com a mínim durant el període d'un any des de l'atorgament de la subvenció.
d) Que es compromet a declarar els altres ajuts que hagi rebut la persona sol·licitant a l'empara de la Decisió de la Comissió Europea SA 58851 - Marc temporal nacional per a ajuts estatals en forma de subvencions directes, bestretes reemborsables, avantatges fiscals, garanties sobre préstecs i bonificació del tipus d'interès de préstecs per donar suport a l'economia en el brot actual de la COVID-19, pels mateixos costos subvencionables que preveu aquesta Ordre i durant l'exercici fiscal en curs.
Únicament en el cas d'empreses, també caldrà declarar responsablement:
a) Que disposa de l'escriptura de constitució de la societat i de la inscripció dels seus estatuts en el Registre mercantil o en el registre corresponent.
b) Que disposa de facultats de representació de l'empresa, d'acord amb l'escriptura notarial corresponent inscrita en el Registre mercantil o en el registre corresponent, si escau, o d'acord amb qualsevol altre mitjà vàlid en dret per acreditar-ne la representació.
5.9 Només es pot presentar una sol·licitud per persona o entitat beneficiària.
En el cas que se'n presenti més d'una, únicament es tramitarà la primera sol·licitud presentada i no s'admetran les següents.
5.10 Les persones sol·licitants poden fer el seguiment de l'estat de la sol·licitud a l'espai "La meva carpeta" de la seu electrònica de la Generalitat de Catalunya ( http://seu.gencat.cat ) o a través de l'espai "La meva carpeta" del portal Canal Empresa ( http://canalempresa.gencat.cat ).
6.1 Aquestes subvencions es concediran als sol·licitants que acreditin formar part dels col·lectius que es recullen en la base 2, col·lectius que han resultat especialment afectats pel Decret d'estat d'alarma motivada per la crisi de la COVID-19.
6.2 De conformitat amb l'article 30.7 de la Llei 38/2003, de 17 de novembre, general de subvencions, la concessió d'aquestes subvencions no requerirà cap altra justificació que l'acreditació del compliment dels requisits indicats en la base 3 d'aquesta Ordre, sens perjudici dels controls que s'efectuïn amb posterioritat.
6.3 El procediment de concessió és el de concurrència no competitiva, i les sol·licituds es resoldran per ordre cronològic de presentació, quan s'hagin efectuat les verificacions oportunes, i fins a exhaurir el pressupost.
6.4 L'òrgan competent per a la instrucció del procediment és la Sub-direcció General de Desenvolupament Turístic Territorial, i el resoldrà la persona titular de la Direcció General de Turisme.
-7 Tramitació i resolució de les sol·licituds i notificació de la resolució de concessió
7.1 El termini màxim per notificar i emetre la resolució és de sis mesos des de la recepció de la sol·licitud.
Transcorregut aquest termini, si no s'ha dictat i notificat la resolució expressa, la sol·licitud s'entén desestimada per silenci administratiu, d'acord amb el que estableix l'article 54.2.e) de la Llei 26/2010, de 3 d'agost, de règim jurídic i de procediment de les administracions públiques de Catalunya (DOGC núm. 5686, de 5.8.2010).
7.2 La resolució ha de ser motivada degudament i ha d'incloure, com a mínim, la identificació de la persona sol·licitant a la qual s'inadmet, es concedeix o es denega l'ajut i l'import subvencionat.
7.3 La resolució de concessió de l'ajut es notificarà mitjançant la publicació al tauler electrònic de l'Administració de la Generalitat de Catalunya ( http://tauler.seu.cat/inici.do? idens=1 ), sens perjudici que es puguin utilitzar addicionalment altres mitjans electrònics, i ha de contenir la via del recurs que correspongui.
7.4 Contra la resolució que dicti el director general de Turisme, que no exhaureix la via administrativa, les persones interessades poden interposar recurs d'alçada davant l'òrgan superior jeràrquic en el termini d'un mes comptat des de l'endemà de la notificació de la resolució, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2.10.2015), i l'article 76 de la Llei 26/2010, de 3 d'agost, de règim jurídic i de procediment de les administracions públiques de Catalunya (DOGC núm. 5686, de 5.8.2010).
8.1 D'acord amb l'article 15 de la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 31.12.2014), la informació relativa a les subvencions i els ajuts públics concedits, amb indicació de l'import, l'objecte i les persones beneficiàries, s'ha de publicar a la seu electrònica i a la web del Departament d'Empresa i Coneixement ( http://empresa.gencat.cat ).
8.2 Les autoritats competents hauran de remetre al Ministeri d'Assumptes Exteriors, Unió Europea i Cooperació, per la via administrativa establerta, tota la informació pertinent sobre els ajuts concedits en aplicació d'aquest règim, per tal de complir les obligacions de control i presentació d'informes previstes en l'apartat 4 de la Comunicació de la Comissió Europea sobre el Marc temporal relatiu a les mesures d'ajut estatal destinades a donar suport a l'economia en el context de l'actual brot de la COVID-19.
8.3 Les autoritats competents hauran de subministrar a la Base de Dades Nacional de Subvencions la informació pertinent sobre cada ajut individual concedit a l'empara d'aquest règim, en el termini de 12 mesos des del moment de la concessió i en els termes previstos en l'article 20 de la Llei 38/2003, de 17 de novembre, general de subvencions (BOE núm. 276, de 18.11.2003).
L'import de la subvenció s'abonarà en un únic pagament a partir del moment en què es resolgui la concessió de la subvenció.
-10 Verificació de les accions subvencionables
10.1 Les actuacions de verificació per part de l'òrgan atorgant de les accions subvencionables poden ser de dos tipus.
a) Verificacions administratives: tenen per objecte garantir que les declaracions justificatives de despeses presentades per les persones o les entitats beneficiàries estiguin acompanyades de la documentació justificativa (factures, nòmines, extractes bancaris, etc.).
b) Verificacions in situ o sobre el terreny: tenen per objecte comprovar la realització efectiva de l'acció subvencionada i el compliment de les obligacions de les persones beneficiàries.
Les verificacions sobre el terreny es podran efectuar, si escau, durant la realització de l'acció subvencionada.
10.2 Les persones beneficiàries de les subvencions s'han de sotmetre a les actuacions de verificació administrativa i sobre el terreny que pugui realitzar l'òrgan atorgant.
11.1 La Direcció General de Turisme pot efectuar el seguiment de cada subvenció atorgada.
11.2 La Direcció General de Turisme pot realitzar les actuacions de seguiment i de control necessàries per garantir que les persones beneficiàries destinen correctament el finançament obtingut, i per determinar el compliment de les condicions i els requisits que van donar lloc a l'atorgament, així com de les obligacions que s'hi estableixen.
Les persones beneficiàries de l'ajut estan obligades a facilitar tota la informació que els requereixi la Intervenció General de la Generalitat de Catalunya, la Sindicatura de Comptes o altres òrgans competents.
11.3 Les persones beneficiàries estan sotmeses als controls financers que corresponguin, d'acord amb el que estableixen els articles 45 i 46 de la Llei 38/2003, de 17 de novembre, general de subvencions (BOE núm. 276, de 18.11.2003), sobre tramitació, justificació i control de subvencions, i l'article 95 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
11.4 L'òrgan atorgant realitzarà actuacions específiques de control arran de denúncies o de l'existència d'indicis de frau o d'irregularitats en l'execució de l'activitat finançada a l'empara d'aquesta Ordre.
11.5 En tot cas, la persona beneficiària haurà de facilitar qualsevol informació o comprovació relativa a l'objecte de l'ajut que li pugui requerir la Direcció General de Turisme.
Els ajuts que es preveuen en aquesta Ordre es poden acumular amb altres ajuts atorgats d'acord amb les decisions de la Comissió Europea SA 56851 i SA 57019 (2020/N) - Marc temporal nacional I i II relatiu a les mesures d'ajut per donar suport a l'economia en el context de l'actual brot de la COVID-19.
En concret, aquest ajut es podrà acumular amb altres ajuts en forma de subvencions directes, bestretes reemborsables, avantatges fiscals, garanties, bonificacions del tipus d'interès de préstecs i aportacions de capital sotmesos a la secció 2.7.1 del Marc temporal nacional (secció 3.1 del Marc temporal europeu) sempre que, sumats, no excedeixin de la quantia màxima de 800.000,00 euros per empresa beneficiària.
Els ajuts que es preveuen en aquesta Ordre es poden acumular amb altres tipus d'ajuts regulats en la Decisió de la Comissió Europea SA 58851 - Marc temporal nacional per a ajuts estatals en forma de subvencions directes, bestretes reemborsables, avantatges fiscals, garanties sobre préstecs i bonificació del tipus d'interès de préstecs per donar suport a l'economia en l'actual brot de la COVID-19, aprovada el passat 2 d'abril de 2020, sempre que es respectin els imports màxims d'ajuda que s'hi estableixen.
Concretament, aquest ajut es podrà acumular amb altres ajuts sotmesos al llindar de 800.000,00 euros del Marc temporal, sempre que, sumats, es respecti la quantia màxima permesa.
Els ajuts que es preveuen en aquesta Ordre es poden acumular amb altres ajuts de mínims subjectes al Reglament (UE) 1407/2013 de la Comissió relatiu als ajuts de mínims (DO L 352 de 2013.12.24).
13.1 Són causes de revocació les que preveuen els articles 92 bis, 99 i 100 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), i l'article 37 de la Llei 38/2003, de 17 de novembre, general de subvencions (BOE núm. 276, de 18.11.2003), així com l'incompliment dels requisits establerts en les bases anteriors.
13.2 Si l'òrgan atorgant, a conseqüència de la seva actuació de comprovació, o la Intervenció General, en el marc del procediment de control, aprecien la concurrència d'alguna causa de revocació de la subvenció concedida, hauran d'instar l'inici del procediment corresponent, d'acord amb el que disposen l'article 100 i següents del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), i la Llei 38/2003, de 17 de novembre, general de subvencions (BOE núm. 276, de 18.11.2003).
13.3 La revocació de l'ajut implicarà el reintegrament de la quantia percebuda indegudament, així com els interessos de demora corresponents.
Les persones beneficiàries poden renunciar a les subvencions atorgades mitjançant un escrit dirigit a l'òrgan competent per resoldre, i aquest òrgan dictarà la resolució corresponent.
En cas que en el moment de la renúncia ja s'hagi fet el pagament de la subvenció atorgada, les persones beneficiàries hauran de retornar la quantitat indegudament percebuda més els interessos de demora que corresponguin.
Les causes de nul·litat i anul·labilitat són les que estableix l'article 36 de la Llei 38/2003, de 17 de novembre, general de subvencions (BOE núm. 276, de 18.11.2003), i es procedirà d'acord amb el que estableix aquest article.
16.1 A aquesta línia d'ajuts, li és aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions (BOE núm. 276, de 18.11.2003), així com el que estableixen els articles 101 i següents del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), en tot allò que no s'hi oposi.
16.2 Si l'òrgan atorgant, a conseqüència de la seva actuació de comprovació, o la Intervenció General, en el marc del procediment de control, aprecien la concurrència d'algun motiu d'infracció, hauran d'instar l'inici del procediment sancionador, d'acord amb el que disposen la secció cinquena del capítol 9 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), i la Llei 38/2003, de 17 de novembre, general de subvencions (BOE núm. 276, de 18.11.2003).
17.1 Els ajuts regulats en aquestes bases són incompatibles amb els regulats per l'Ordre EMC/39/2020, de 13 d'abril, per la qual s'aproven les bases reguladores de la línia de subvencions per a professionals i microempreses del sector turístic de Catalunya afectats econòmicament per les conseqüències de la COVID-19 (DOGC núm. 8112, de 15.4.2020).
17.2 Els ajuts regulats en aquestes bases són compatibles amb la resta d'ajuts, subvencions i ingressos per a la mateixa finalitat procedents de qualsevol administració o ens, públic o privat, nacional, de la Unió Europea o d'organismes internacionals, sempre que l'import dels ajuts concedits no superi el cost de l'activitat que ha de desenvolupar la persona beneficiària.
-18 Obligacions de les persones beneficiàries
Les persones beneficiàries de les subvencions regulades en aquestes bases resten sotmeses a les obligacions següents:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, i acreditar-ho davant la Direcció General de Turisme.
b) Justificar davant l'òrgan atorgant el compliment dels requisits i les condicions que determinen la concessió o el gaudi de la subvenció.
c) Sotmetre's a les actuacions de comprovació que corresponguin a la Direcció General de Turisme i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, i aportar tota la informació que els sigui requerida en l'exercici de les actuacions esmentades.
d) Comunicar a la Direcció General de Turisme l'obtenció d'altres subvencions, ajuts i ingressos o recursos per a la mateixa finalitat i despeses subvencionables, procedents de qualsevol de les administracions o entitats, públiques o privades, nacionals o internacionals, i les alteracions de les condicions per a les quals es va atorgar la subvenció.
Aquesta comunicació s'ha de fer tan aviat com es conegui.
e) Disposar dels llibres comptables, els registres diligenciats i els altres documents degudament auditats en els termes que exigeix la legislació mercantil i sectorial aplicable a la persona beneficiària en cada cas, així com els estats comptables i registres específics que exigeixin les bases reguladores de les subvencions, amb la finalitat de garantir l'exercici adequat de les facultats de comprovació i control.
f) Reintegrar els fons percebuts en cas de revocació de la subvenció, en els termes que indiqui la resolució corresponent.
g) Si la persona beneficiària és una entitat privada de les esmentades en els epígrafs a) i b) de l'article 3.4 de la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 31.12.2014), ha de complir les obligacions de transparència del títol I d'aquesta mateixa Llei que li siguin aplicables.
h) Complir el que estableix la Llei 17/2015, de 21 de juliol, d'igualtat efectiva de dones i homes (DOGC núm. 6919, de 23.7.2015).
i) Adherir-se als principis ètics i les regles de conducta als quals han d'adequar l'activitat les persones beneficiàries, d'acord amb el codi ètic de l'annex de l'Acord GOV/85/2016, de 28 de juny, pel qual s'aprova la modificació del model tipus de bases reguladores dels procediments per a la concessió de subvencions (DOGC núm. 7151, de 30.6.2016).
-19 Protecció de dades de caràcter personal
Les dades de caràcter personal que les persones interessades han de facilitar per tal d'obtenir la subvenció s'inclouen en el fitxer Expedients administratius en l'àmbit turístic.
El responsable del tractament és la Direcció General de Turisme, i la finalitat és gestionar els expedients administratius relatius als tràmits en matèria d'impuls del sector turístic.
La base jurídica del tractament és l'exercici de poders públics, d'acord amb la Llei 38/2003, de 17 de novembre, general de subvencions (BOE núm. 276, de 18.11.2003), i amb el capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
Les dades són objecte de publicació d'acord amb el que estableix la normativa en l'àmbit de subvencions i de transparència.
Les dades es comunicaran dins el marc legal del Reglament (UE) 2016/679 del Parlament Europeu i del Consell de 27 d'abril, relatiu a la protecció de les persones físiques pel que fa al tractament de dades personals (DOUE L119/1, de 4.5.2016), així com de la Llei orgànica 3/2018, de 5 de desembre, de protecció de dades personals i garantia dels drets digitals (BOE núm. 294, de 6.12.2018), i la normativa de desenvolupament.
Les persones interessades tenen dret a accedir a les dades personals facilitades, rectificar-les, suprimir-les, i a oposar-s'hi i a sol·licitar-ne la limitació del tractament en els supòsits que preveu la normativa vigent.
Per exercir aquests drets s'ha d'adreçar un escrit a la Sub-direcció General de Personal, Organització i Prevenció de Riscos Laborals per correu postal (pg. de Gràcia, 105, 08008 Barcelona) o un correu electrònic a l'adreça [EMAIL], signat electrònicament amb DNI electrònic o certificat electrònic reconegut.
Principis ètics i regles de conducta als quals les persones beneficiàries de subvencions o ajuts han d'adequar la seva activitat, i efectes d'un incompliment eventual d'aquests principis.
-1 Les persones beneficiàries d'ajuts públics han d'adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, a parer seu, sigui present en el procediment o pugui afectar-lo.
Particularment s'han abstenir de fer qualsevol acció que pugui vulnerar els principis d'igualtat d'oportunitats i de lliure concurrència.
-2 Amb caràcter general, les persones beneficiàries d'ajuts públics, en l'exercici de la seva activitat, assumeixen les obligacions següents:
a) Observar els principis, les normes i els cànons ètics propis de les activitats, els oficis o les professions corresponents a l'activitat objecte de subvenció o ajut públic.
c) Denunciar les situacions irregulars que es puguin presentar en les convocatòries de subvencions o ajuts o en els processos derivats d'aquestes convocatòries.
-3 En particular, les persones beneficiàries de subvencions o ajuts públics assumeixen les obligacions següents:
b) No sol·licitar, directament o indirectament, que un càrrec o empleat públic influeixi en l'adjudicació de la subvenció o l'ajut.
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones, amb la voluntat d'incidir en un procediment d'adjudicació de la subvenció o l'ajut.
d) Col·laborar amb l'òrgan competent en les actuacions que aquest òrgan realitzi per al seguiment o l'avaluació del compliment de les obligacions que estableixen les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar la informació que la legislació de transparència imposa als adjudicataris en relació amb l'administració o les administracions de referència, sens perjudici de complir les obligacions de transparència que els pertoquin de forma directa, per previsió legal, en els supòsits de l'apartat quart de l'article 3 de la Llei 19/2013, de 9 de desembre, de transparència, accés a la informació pública i bon govern (BOE núm. 295, de 10.12.2013).
-4 Efectes d'un incompliment eventual dels principis ètics i les regles de conducta
En cas d'incompliment dels principis ètics i de les regles de conducta, s'aplicarà el règim sancionador que preveu la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 31.12.2014), i les sancions que preveu l'article 84 d'aquesta mateixa Llei pel que fa a les persones beneficiàries d'ajuts públics, sens perjudici de les altres possibles conseqüències que preveu la legislació vigent en matèria de subvencions.